Björgunarsveitarmenn reyna að bjarga skilti við Bryggjuna brugghús úti á Granda.vísir / sigurjón Davíð Már Bjarnason , upplýsingafulltrúi Landsbjargar , segir að veðurspáin sé að miklu leyti að ganga eftir . Mesti skellurinn í veðrinu sé því fram undan næstu klukkutímana og er björgunarsveitarfólk um allt land í startholunum . Rauð veðurviðvörun tók gildi klukkan 16 á Norðurlandi vestra , Ströndum og Norðurlandi eystra . Á þessu landsvæði verður veðrið mjög slæmt , norðan ofsaveður og stórhríð . Framan af var dagurinn viðráðanlegur að sögn Davíðs , eitthvað var af verkefnum hjá björgunarsveitum á Norðurlandi , sérstaklega í kringum Tröllaskaga og í Skagafirði . Tilkynnt var um fok á þakklæðningum á Sauðárkróki og Ólafsfirði . „ Nú er það svona aðeins búið að færast til í kringum Blönduós og þar og núna um þrjúleytið þá virðist spáin vera að ganga eftir . Það er búið að virkja vel flestar stjórnstöðvar hjá okkur og lögreglunni hérna megin á landinu og það eru farnir að mæta hópar í hús hérna á höfuðborgarsvæðinu , Suðurnesjum og í Árnessýslu , “ segir Davíð . Á fjórða tímanum fóru síðan að detta inn aðstoðarbeiðnir á suðvesturhorni og í Árnessýslu en það er enn vel viðráðanlegt og gengur vel . „ Spáin er að miklu leyti að rætast og þá er allt sem bendir til þess að núna framundan , næstu klukkutímana sé mesti skellurinn að koma . Við tökum því bara um leið og það kemur . Björgunarsveitir eru orðnar mjög virkar , hópar komnir í hús víða um land og aðgerðastjórnendur hjá okkur og lögreglu eru vel meðvitaðir um ástandið , “ segir Davíð Már . Aftakaveður mun ganga yfir landið í dag og á morgun . Veðurstofan hefur í fyrsta sinn gefið út rauða viðvörun frá því að litakóðakerfið var tekið upp , en það er á Norðurlandi vestra og Ströndum . Alls staðar annars staðar hefur verið gefin út appelsínugul viðvörun .